طبع بيه من اعوفك كل دقيقة اشتاقك
وطبع بيه من احضنك انكط امروة
امس يمك جنت هسه انت عني بعيد
ماتدري الغياب بكلبي شسوة
يفزز بلجرح محتر اضل ملجوم
ماعرف شاسوي واصبربكوة
كثر بية اشتياقي وزدموع العين
كمت ابجي على كيفي وكاعد ابخلوة
مابيدي احيال بايدي حفنة شوك
اطشهة على طولك ورجع اتلوة
عمي الفركة تكتل بس تال ارجوك
اريدن شفتك بمايهة انا اتروة
تعال اكسب محنتي خاف مني اتروح
ولو راحت محنتك يعني اجت بلوة
التفظلهم علي حيطان بيك اتحيط
يريدون بعشكنة الورق تتطوة
بيهم لاتثق وتصدك انا انساك
ترى دفتر عشكنة بكلبك جلادة
لو ينباك منك لا تظل اتلوم
اتهم بليريد الكلبي ابعادة
حيل تالمت لمن سمعت الناس
حبل الوصل كالو كعواوتادة
واجاني الليل يبجي ويصيح يفلان
ماخليك تغفة بحضن الوسادة
كوم اغفة بحظنم مايجيك النوم
ادورك مالكميتك شارد اشرادة
وينك ماتجيني اندور على الروح
اظن يمك عفتهة هواي وزيادة
احط كلبي سفينة وللفضاء انطير
وامشى على الفلك ونصير روادة
لان بجفاك كلبي مايمرة العيد
بس شوفت اعيونك صارت اعيادة